नागरिक उड्डयन मंत्रालय
अयोध्या हवाईअड्डे का विकास कार्य सितंबर 2023 तक पूरा हो जायेगा
इस हवाईअड्डे का विकास 350 करोड़ रूपये  की लागत से किया जा रहा है और यह हवाईअड्डा ए-321/बी-737 टाइप के विमानों के परिचालन के लिये उपयुक्त होगा
नया अंतरिम टर्मिनल भवन 6250 वर्गमीटर क्षेत्र में होगा जिसमें सबसे व्यस्त समय में 300 यात्रियों के प्रबंधन की क्षमता होगी
अयोध्या हवाईअड्डे का विकास कार्य सितंबर 2023 तक पूरा हो जाने की उम्मीद है। यह नया हवाईअड्डा ए-321/बी-737 प्रकार के विमानों के परिचालन के लिये उपयुक्त होगा और इसे 350 करोड़ रूपये  की लागत से तैयार किया जा रहा है।
इसके विकास कार्यों में आईएफआर कंडीशन के तहत कोड-सी प्रकार के विमानों के परिचालन के लिये मौजूदा रनवे को 1500 मीटर x 30 मीटर से 2200 मीटर x 45 मीटर तक विस्तार करना शामिल है। इसमें एक अंतरिम टर्मिनल भवन, एक एटीसी टावर, एक फायर स्टेशन, कार पार्किंग, कोड ‘सी’ प्रकार के 03 विमानों की पार्किंग के लिये नये एप्रन तथा शहर और एयर-साइड में सभी ढांचागत सुविधायें होंगी।
नया अंतरिम टर्मिनल भवन 6250 वर्गमीटर क्षेत्र में होगा और सबसे व्यस्त समय में यह 300 यात्रियों के प्रबंधन में सक्षम होगा। यात्री सुविधाओं में आठ चेक-इन- काउंटर होंगे, तीन कनवेयर बेल्ट , 75 कारों, और दो बसों के लिये पार्किंग सुविधा होगी। हवाईअड्डा पीआरएम- यानी कम गतिशीलता/दिव्यांग यात्रियों की सुविधा से सुसज्जित होगा।
हवाईअड्डे में वह तमाम सुविधायें होंगी जिससे इसे अधिक टिकाउ और वहनीय बनाया जा सकेगा। इसमें छत की डबल इंसुलेटेड प्रणाली, उर्जा बचत के जरूरी प्रावधान, एलईडी लाइटिंग, लो हीट गेन डबल ग्लेजिंग यूनिट, भूजल रिचार्ज के लिये वर्षा जलसंचयन, फव्वारे, एचवीएसी, जलशोधन संयंत्र, सीवेज ट्रीटमेंट प्लांट और लैंडस्केपिंग के लिये रिसाइकल्ड पानी का इस्तेमाल, जीआरआईएचए- वी रेटिंग्स पूर्ति के लिये 250 केडब्ल्यूपी क्षमता का सौर उर्जा संयंत्र शामिल है। टर्मिनल भवन का डिजाइन अयोध्या, उत्तर प्रदेश राज्य की संस्कृति और विरासत वाला होगा ताकि यहां आने वाले यात्रियों को इसकी अनुभूति मिले।
टर्मिनल भवन की बाहरी दीवारें  अयोध्या में बन रहे राम मंदिर की वास्तुकला के अनुरूप होगा। हवाईअड्डे की प्रस्तावित टर्मिनल बिल्डिंग में भव्य राम मंदिर का ही चित्रण होगा जिससे यहां आने वाले यात्रियों को आध्यात्मिक अनुभूति होगी। टर्मिनल वास्तुकला का बेजोड़ नमूना होगा जिसमें अलग अलग उंचाई के शिखर होंगे जो कि इस भवन की शान को और बढ़ायेंगे। छोटे-बड़े शिखर के साथ ही टर्मिनल भवन में सजावटी खंबे इसकी भव्यता को और बढ़ायेंगे जिससे यहां आने वाले यात्रियों और पर्यटकों को नया अनुभव होगा। नये टर्मिनल भवन के अंदरूनी हिस्से को स्थानीय कला, पेंटिंग और भगवान श्री राम के जीवन चक्र से जुड़े भित्ती चित्रों से सजाया जा रहा है।
केन्द्रीय नागरिक उड्डयन मंत्री श्री ज्योतिरादित्य एम. सिंधिया ने अयोध्या हवाईअड्डे में जारी विकास कार्यों पर अपने विचार व्यक्त करते हुये कहा, ‘‘अयोध्या हवाईअड्डे में जारी विकास कार्यों से प्रधानमंत्री नरेन्द्र मोदी जी के भारत में ढांचागत सुविधाओं के विकास को लेकर दूरदर्शिता का पता चलता है। यह अत्याधुनिक हवाईअड्डा हवाई कनेक्टिविटी बढ़ाने और पवित्र धार्मिक शहर अयोध्या में पर्यटन को बढ़ावा देने की हमारी प्रतिबद्धता को दर्शाता है। प्रधानमंत्री मोदी के नेतृत्व में इस परियोजना से न केवल क्षेत्रीय विकास तेज होगा बल्कि भगवान राम से जुड़ी सांस्कृतिक विरासत का भी मान बढ़ेगा। मुझे विश्वास है कि यह हवाईअड्डा अयोध्या के विकास और समृद्धि का मार्ग प्रशस्त करेगा।’’ श्री सिंधिया ने हवाईअड्डे में हो रही प्रगति के बारे में ट्वीट भी किये। ये ट्वीट यहां देखे जा सकते हैंः
https://twitter.com/JM_Scindia/status/1674041653487886337?s=20